internet vaartha 176 Views
మ్రుంబై : భారతక్రికెట్‌ ప్రధాన కోచ్‌గా నియమితులైన అనిల్‌ కుంబ్లేపై పూర్తి నమ్మకం ఉందని బిసిసిఐ అధ్యక్షుడు అనురాగ్‌ ఠాకూర్‌ పేర్కొన్నాడు. కాగా సుదీర్ఘ చర్చల అనంతరం కుంబ్లేను కోచ్‌గా నియమించాలని బోర్డు నిర్ణయించినట్లు ఆయన వివరించాడు. అత్యత్తమ కోచ్‌ను ఎంపిక చేయాలనేది భారత జట్టు కోరిక, దానిలోభాగంగానే కుంబ్లేను ఎంపిక చేశాం,కుంబ్లేపై బిసి సిఐ పూర్తి నమ్మకాన్ని ఉంచిందన్నాడు. ఇక్కడ దేశీయ కోచ్‌ లేక విదేశీ వ్యక్తి అనేది ప్రధానం కాదు, భారత క్రికెట్‌కు ఉత్తమ కోచ్‌ ఎవరనేది ప్రశ్న అని అనురాగ్‌ ఠాకూర్‌ పేర్కొన్నాడు. మరోవైపు కోచ్‌గా ఎంపికైన కుంబ్లేపై ప్రశంసల వర్షం కురుస్తుంది. కోచ్‌ పదవికి స్పిన్నర్‌ అర్హుడు కాదని మొదట్లో వ్యాఖ్యలు వినిపించినా దానికి కుంబ్లే నియామకంతో పుల్‌స్టాప్‌ పడినట్లయిందని స్పిన్‌ దిగ్గజాలు బిషన్‌సింగ్‌ బేడీ,ఎరపల్లి ప్రసన్నలు కొనియాడారు.భారత క్రికెట్‌ జట్టు ప్రధాన కోచ్‌గా దిగ్గజ స్పిన్నర్‌ కుంబ్లేను నియమిస్తూ బిసిసిఐ నిర్ణయం తీసుకుంది.కాగా ప్రధాన కోచ్‌ ఎంపిక ప్రక్రియలో బోర్డు అడ్వయిజరీ కమిటీ సభ్యులు సచిన్‌,గంగూలీ,లక్ష్మణ్‌ల బృందం పలువురు అభ్యర్థులను ఇంటర్వ్యూ చేసిన అనంతరం కుంబ్లేను కోచ్‌గా నియమించేందుకు మొగ్గు చూపింది. కాగా ఈ నివేదిక ఆధారంగా కుంబ్లేను ప్రధాన కోచ్‌గా ఏడాది పాటు నియమిస్తూ బిసిసిఐ నిర్ణయం తీసుకుంది. దీంతో భారత క్రికెట్‌ జట్టుకు 11వ కోచ్‌గా కుంబ్లే త్వరలోనే బాధ్యతలు చేపట్టనున్నారు.